V. Tomanová, ministerka práce, sociálnych vecí a rodiny SR: (2007-10-25):
Vážená pani predsedajúca, vážené dámy poslankyne, vážení páni poslanci, myslím si, že nedávno som vám všetkým odovzdala CD, na ktorom bol k 31. augustu tohto roku vykonaný odpočet plnenia úloh, a to aj za oblasť zamestnanosti. Možno snáď bude lepšie, keď si to dovolím odcitovať ústne, pretože ste sa možno k tomuto CD nedostali, vážená pani poslankyňa. A myslím si, že je veľmi dobré a považujem za veľmi dôležité, že sa sociálnej problematike venuje v poslednom čase toľko pozornosti. Musím povedať, že ministerstvo práce, sociálnych vecí a rodiny v rámci svojej pôsobnosti využíva všetky možnosti a nástroje na podporu rastu zamestnanosti a zníženie počtu nezamestnaných. Ministerstvo pripravilo novú stratégiu tvorby pracovných miest. Umiestnenie nezamestnaných na voľné pracovné miesta a udržateľnosť pracovných miest, ktorá je vyjadrená jednak v návrhu novely zákona o službách zamestnanosti a je zakomponovaná aj v dokumentoch, ako je Národný strategický referenčný rámec na obdobie rokov 2007 – 2013. Podpora zamestnanosti bude realizovaná z prostriedkov Európskeho sociálneho fondu v objeme viac ako 22 mld. Sk, teda 667 miliónov euro. V rokoch 2007 – 13 nové programovacie obdobie je nastavené po prvýkrát s možnosťou maximálnych synergických efektov. Uvedené ciele budú dosiahnuté pomocou nástrojov, ako je aktívna politika trhu práce a služby zamestnanosti, ktoré budú zamerané najmä na dlhodobo nezamestnaných. Okrem toho sa bude podporovať aj adaptabilita, teda prispôsobivosť zamestnancov, ako aj podnikov na meniace sa ekonomické podmienky z dôvodu udržania existujúcich pracovných miest a zvýšenia ich kvality. Ministerstvo práce prijalo a realizuje opatrenia na zvýšenie úrovne zamestnanosti a zníženie nezamestnanosti, čo sa prejavilo znížením miery zamestnanosti. Bolo zabezpečené vytváranie partnerstiev na regionálnej a miestnej úrovni na prípravu a realizáciu programov a projektov zameraných na riešenie regionálnej a miestnej nezamestnanosti, a to najmä znevýhodnených účastníkov trhu práce. Ministerstvo pripravilo v rámci Operačného programu Zamestnanosť a sociálna inklúzia nástroje na podporu partnerstiev v rámci prioritnej osi sociálna inklúzia. Uvedený operačný program sa v rámci prioritnej osi 2 zaoberá riešením miestnej zamestnanosti prostredníctvom lokálnych partnerstiev aj v spolupráci so splnomocnenkyňou vlády pre rómske otázky. Rezort práce, sociálnych vecí a rodiny priebežne podporuje poskytovateľov služieb zamestnanosti pri realizácii služieb pre zamestnancov ohrozených hromadným prepúšťaním a osoby, ktoré stratili prácu v dôsledku hromadného prepúšťania. Finančne podporuje aj zamestnávateľov, ktorí pri hromadnom prepúšťaní aktívne pomáhajú svojim zamestnancom nájsť si nové zamestnanie. Využívajú sa finančné prostriedky zo štrukturálnych fondov a finančné prostriedky na financovanie aktívnych opatrení na trhu práce na riešenie regionálnej a miestnej nezamestnanosti, najmä znevýhodnených účastníkov na trhu práce a príslušníkov marginalizovaných rómskych komunít. Ministerstvo zabezpečilo v spolupráci s Ústredím práce, sociálnych vecí a rodiny prípravu nástrojov na riešenie aktívnej politiky trhu práce, vrátane prekonávania regionálnych disparít v rámci Operačného programu Zamestnanosť a sociálna inklúzia. V 2. polroku roku 2006 boli vypracované a postupne realizované komunitné projekty zamerané na vstup a udržanie sa na trhu práce dlhodobo nezamestnaných uchádzačov o zamestnanie a ich tvrdého jadra. Uplatňované boli špecifické postupy pri príprave na vstup a udržanie sa na trhu práce príslušníkov marginalizovaných rómskych komunít. Ministerstvo spolupracuje s Ministerstvom školstva Slovenskej republiky na vytvorení národného kvalifikačného rámca a na zabezpečení prepojenia obsahu vzdelávania s potrebami trhu práce. Na základe Operačného programu Zamestnanosť a sociálna inklúzia sa plánuje uplatňovať regionálne projekty na podporu vzniku a fungovania podnikateľských inkubátorov, na prípravu mladých ľudí na začatie podnikania, na poskytovanie poradenstva, na udržanie založenej firmy, na tvorbu a uplatňovanie stratégie jej rozvoja. V návrhu zákona, ktorým sa mení a dopĺňa zákon č. 5/2004 o službách zamestnanosti a o zmene a doplnení niektorých zákonov v znení neskorších predpisov, ministerstvo práce navrhlo súbor nových aktívnych opatrení na trhu práce, ktoré predstavujú rázne opatrenia na uplatňovanie programového a projektového prístupu zameraného na predchádzanie vylúčeniu z trhu práce a podporu integrácie znevýhodnených skupín do zamestnania. Ide najmä o absolventov škôl, občanov s ťažkým zdravotným postihnutím, matiek s deťmi a osôb vo veku blízkom dôchodkovému veku, zníženiu regionálnych rozdielov z hľadiska zamestnanosti i nezamestnanosti a produktivity práce, najmä v zaostávajúcich regiónoch s vysokou nezamestnanosťou, a to v súlade s Programovým vyhlásením vlády Slovenskej republiky. Pokiaľ ide o aktívnu politiku podporujúcu predovšetkým pracujúce matky a s poskytovaním príspevku na služby pre rodiny s deťmi najmä počas predškolskej výchovy, a tak prispieť k eliminácii a odstráneniu chudoby kultúrneho strádania detí aj v dôsledku dlhodobej nezamestnanosti ich rodičov, je prioritnou úlohou v rámci prijatých opatrení aktívnej politiky trhu práce v rámci pripravenej novely zákona o službách zamestnanosti. Na podporu zamestnania dlhodobo nezamestnaných sa inovujú existujúce alebo zavádzajú sa nové nasledovné atraktívne opatrenia na trhu práce, a to príspevok na zapracovanie znevýhodneného uchádzača o zamestnanie, ktorým sa sleduje vzájomné otestovanie znevýhodneného uchádzača o zamestnanie u zamestnávateľa formou zapracovania. Ide vlastne o takzvanú prácu na skúšku, ako aj otestovanie si pracovných zručností a vhodnosti znevýhodneného uchádzača o zamestnanie zamestnávateľom na vykonanie danej činnosti bezprostredne v pracovnom prostredí a to z dôvodu, že jednou z bariér zamestnávania znevýhodnených uchádzačov o zamestnanie u zamestnávateľov je práve nedôvera zamestnávateľov v pracovný výkon týchto uchádzačov o zamestnanie, najmä pokiaľ ide o dlhodobo nezamestnaných. Na druhej strane znevýhodnený uchádzač o zamestnanie má možnosť v priebehu zapracovania si ohodnotiť svoje odborné predpoklady a pracovné zručnosti na výkon zamestnania už v konkrétnom pracovnom prostredí. Ďalší je príspevok na podporu udržania v zamestnaní zamestnancov s nízkymi mzdami, ktorými sa sleduje zvýšenie atraktivity nízko platených pracovných miest a zapojenie sa do pracovného procesu najmä nízko kvalifikovaných nezamestnaných osôb, ktorí boli uchádzačmi o zamestnanie najmenej 3 mesiace. Príspevok sa navrhuje poskytovať zamestnávateľovi a zamestnancovi na úhradu poistného do poistných fondov platených zamestnávateľom aj zamestnancom. Ďalším opatrením je vytvorenie právneho rámca na zakladanie sociálnych podnikov, ktoré riešia tvorbu a udržanie pracovných miest pre znevýhodnených uchádzačov o zamestnanie v týchto podnikoch a to formou príspevku na zamestnávanie znevýhodnených uchádzačov o zamestnanie v sociálnom podniku. Tieto sociálne podniky budú orientované na podporu a integráciu znevýhodnených uchádzačov o zamestnanie, najmä dlhodobo nezamestnaných občanov a zdravotne postihnutých občanov na otvorenom trhu práce a na podporovanie trhu práce a budú novou alternatívou riešenia miestnych rozvojových cieľov a problémov ekonomickej, sociálnej a kultúrnej povahy. Príspevok na aktivačnú činnosť formou menších obecných služieb pre obec na taxatívne vymedzené aktivačné práce s cieľom udržania pracovných návykov dlhodobo nezamestnaných občanov odkázaných na dávku v hmotnej núdzi je ďalšou formou pomoci. Ďalším príspevkom je príspevok na aktivačnú činnosť formou dobrovoľníckej služby. Ide o príspevok na vymedzené druhy a činnosti dobrovoľníckej služby a to za účelom získania praktických skúseností pre potreby trhu práce. Prostredníctvom tejto formy aktivačnej činnosti budú môcť uchádzači o zamestnanie získať praktické skúsenosti na vykonávanie kvalifikovaných pracovných činností a poskytovanie kvalifikovanejších služieb, než je to v aktivačnej činnosti formou menších obecných služieb vykonávaných pre obec. Ďalším je príspevok na presťahovanie sa za prácou a príspevok na dopravu do zamestnania, ktorými sa podporuje profesijná a územná mobilita. Zámerom je znovuzavedenie príspevku na presťahovanie za prácou a využiť aj túto formu pracovnej mobility na riešenie nedostatku kvalifikovaných pracovníkov a to v nedostatkových regiónoch. Súčasne sa na podporu profesijnej a územnej mobility zavádza aj príspevok na dopravu do zamestnania pre zamestnávateľa, ktorý z dôvodu nedostatočného dopravného prepojenia v regióne musí každodenne zabezpečovať dopravu svojich zamestnancov do zamestnania. Uľahčiť využívanie možnosti v rámci aktívnych opatrení na trhu práce sa navrhuje aj poskytovaním administratívnej podpory pri vybavovaní žiadostí o príspevky, a to v záujme spružnenia vybavovania agendy a zníženia administratívnej náročnosti činnosti úradov súvisiacich s poskytovaním príspevkov na aktívne opatrenia na trhu práce podľa ustanovení zákona o službách zamestnanosti a s plnením povinnosti pri zamestnávaní občanov so zdravotným postihnutím, pričom okrem ústredia práce a úradov práce sa navrhuje, aby tieto činnosti mohli zabezpečovať aj právnické alebo fyzické osoby, ktoré ústredie alebo úrad práce vyberie formou verejného obstarávania. Nadväzne na navrhnutý legislatívny rámec začíname pripravovať národné projekty na uplatňovanie týchto opatrení tak, aby sa ich prostredníctvom zabezpečilo jednotné uplatňovanie nástrojov aktívnych opatrení na trhu práce v rámci celej Slovenskej republiky. Na využívanie finančných prostriedkov z Európskeho sociálneho fondu a štátneho rozpočtu na riešenie regionálnej a miestnej nezamestnanosti bol vypracovaný legislatívny rámec v rámci návrhu novely zákona o službách zamestnanosti, ktorý bude predložený na rokovanie vlády. Okrem prispôsobenia platných aktívnych opatrení na trhu práce podmienkam zodpovedajúcim rámcu priorít opatrení a aktivít v novom Operačnom programe Zamestnanosť a sociálna inklúzia bol vypracovaný návrh viacerých nových aktívnych opatrení s podporou systémového riešenia dlhodobej regionálnej a miestnej nezamestnanosti na podporu vstupu a udržania sa na trhu práce starších občanov, mladých občanov so zdravotným postihnutím, nekvalifikovaných osôb pracujúcich v nízko platených zamestnaniach a príslušníkov marginalizovaných rómskych komunít v súlade s Programovým vyhlásením vlády Slovenskej republiky. Úplne novým nástrojom je systém podpory zamestnávania znevýhodnených uchádzačov o zamestnanie v už spomenutých sociálnych podnikoch. S uplatňovaním týchto aktívnych opatrení na trhu práce sa počíta so začiatkom roka 2008. Okrem návrhu aktívnych opatrení, ktoré sú súčasťou novely zákona o službách, ministerstvo pripravuje návrhy opatrení a postupov na zvýšenie miery zamestnanosti v súlade s Lisabonskými cieľmi v dokumentoch, ktoré vypracúva nadväzne na úlohy uvedené v kapitole 2 a návrhy projektov a postupov na základe priorít a opatrení Operačného programu Zamestnanosť a sociálna inklúzia, ktoré sú konkretizované v rámci plnenia Programového vyhlásenia vlády Slovenskej republiky a ktoré ste, dámy a páni, dámy poslankyne a páni poslanci, dostali v septembri tohto roku odo mňa. Legislatívny rámec na vytváranie partnerstiev na regionálnej a miestnej úrovni na prípravu a realizáciu programov a projektov zameraných na riešenie regionálnej a miestnej nezamestnanosti zase najmä znevýhodnených účastníkov trhu práce, ktorí potrebujú osobitnú pomoc pri získavaní odborných a sociálnych zručností potrebných na získanie zamestnanosti, je navrhnutý a doplnený v rámci novely zákona o službách zamestnanosti. Vzdelávanie a príprava pre trh práce uchádzačov o zamestnanie a záujemcov o zamestnanie a zamestnancov prioritne patriacich do skupín podľa programového vyhlásenia vlády inovatívnym spôsobom zohľadňujúcim zmenu situácie na trhu práce, keď sa začína prejavovať nedostatok kvalifikovaných pracovníkov, je taktiež obsiahnuté v rámci novely zákona o službách zamestnanosti. Osobitne je aj obdobne legislatívny rámec na podporu rozvoja poskytovania služieb zamestnanosti prostredníctvom neštátnych subjektov pre znevýhodnených uchádzačov o zamestnanie. Je navrhnutý v novele zákona a v súčasnom období ministerstvo práce pripravuje návrh Národného projektu na podporu začleňovania znevýhodnených uchádzačov o zamestnanie na trh práce. Zároveň v rámci predmetného návrhu novely zákona o službách sú navrhnuté dva nové nástroje na podporu zamestnávania mladých a na podporu nadobudnutia praktických skúseností výkonom dobrovoľníckej služby aj mladými ľuďmi bez praktických skúseností. Podporovanie zapojenia nízkokvalifikovaných dlhodobo nezamestnaných osôb do zamestnania sa zabezpečuje v rámci novely návrhu zákona o službách zamestnanosti navrhnutým príspevkom na podporu udržania v zamestnaní uchádzačov o zamestnania, ktorých mzda po prijatí nízko plateného zamestnania dosahuje najviac 50 % z priemernej mzdy zamestnanca v národnom hospodárstve. Na plnenie úloh v súvislosti s vyžadovaním aktívneho zapojenia sa nezamestnaného do aktivačných prác pri poskytovaní dávok v oblasti pomoci v hmotnej núdzi bol aktualizovaný existujúci aktivačný príspevok na aktivačnú činnosť a vypracované ďalšie dva nástroje podporujúce udržiavanie pracovných návykov uchádzačov o zamestnanie v rámci návrhu už spomínaného zákona, novely zákona o službách zamestnanosti. Legislatívny rámec na vypracovanie a realizáciu národnej sústavy povolaní je navrhnutý v rámci návrhu novely zákona o službách zamestnanosti. Na jej vypracovaní a realizácii sa začína pripravovať už aj národný projekt, ktorý bude financovaný zo zdrojov Operačného programu Zamestnanosť a sociálna inklúzia. Rast zamestnanosti obyvateľstva v Slovenskej republike je v 1. štvrťroku 2007 podľa medzinárodnej metodiky výberového zisťovania pracovných síl sa piaty štvrťrok po sebe pohyboval nad 3-percentnou úrovňou, pričom v porovnaní s 1. štvrťrokom roku 2006 sa dynamika zmiernila o 0,6 % percentuálneho bodu na 3,1 %. Celkový počet pracujúcich dosiahol v priemere za 1. štvrťrok roku 2007 2 mil. 326 600 osôb. Z nich bolo zamestnaných v zahraničí 175 500 osôb, t. j. 7,5 %, čo v porovnaní s 1. štvrťrokom roku 2006 predstavuje nárast počtu pracujúcich zamestnaných v zahraničí takmer o 23,9  %. Nadväzne na rast zamestnanosti sa zvyšovala aj celková miera zamestnanosti osôb vo veku od 15 do 64 rokov, ktorá v 1. štvrťroku roku 2007 dosiahla priemernú úroveň 60,1 %. V porovnaní s 1. štvrťrokom roku 2006 sa zvýšila o 1,8 percentuálneho bodu. Z celkového počtu zamestnaných osôb pracovalo v službách 56 %, v priemysle 29,5 %, v stavebníctve 9,9 %, v pôdohospodárstve a v rybolove 4,2 %. Medziročne sa zvýšil podiel zamestnanosti v priemysle. Ide o 0,6 percentuálneho bodu a v stavebníctve o 0,3 percentuálneho bodu. Klesol v službách o 0,6 % percentuálneho bodu a v poľnohospodárstve a rybolove o 0,2 % percentuálneho bodu. Podiel zamestnancov, ktorí vykonávali svoje zamestnanie dočasne, príležitostne a sezónne, sa pohyboval v 1. štvrťroku 2007 na úrovni približne 5 %. Z hľadiska vzdelania išlo predovšetkým o osoby so stredoškolským vzdelaním, z hľadiska dĺžky a trvania práce, dočasnej, príležitostnej a sezónnej, predovšetkým o zamestnania v rozsahu 6 mesiacov až 1 rok. Približne išlo o 38 % z celkového počtu osôb pracujúcich dočasne, príležitostne a sezónne. Pokles nezamestnanosti podľa medzinárodnej metodiky výberového zisťovania pracovných síl pokračoval aj v roku 2007 pri prehĺbení jeho tempa. V porovnaní s 1. štvrťrokom roku 2006 sa v 1. štvrťroku roku 2007 počet nezamestnaných znížil o 23,4 % na        303 000 osôb. Miera nezamestnanosti klesla o 3,4 percentuálneho bodu na 11,5 %. Z hľadiska veku najpočetnejšiu skupinu nezamestnaných tvorili osoby strednej vekovej kategórie. Najvyšší podiel nezamestnaných bol vo veku 35 až 49 rokov, t. j. 34,6 %. Vo vekovej skupine 25 až 34 rokov bolo bez práce 28 % a mladí ľudia vo veku od 15 do 24 rokov sa na celkovej nezamestnanosti podieľali 19,4 %. Podľa trvania nezamestnanosti prevládala dlhodobá nezamestnanosť, ktorá zahŕňa osoby, ktoré boli bez práce dlhšie ako 1 rok. Podiel  dlhodobo nezamestnaných predstavoval 72,5 % z celkovej nezamestnanosti, oproti rovnakému obdobiu minulého roku vzrástol o 0,5 percentuálneho bodu. Celkový počet dlhodobo nezamestnaných sa však znížil o 65,4 tisíc osôb na 219 600 osôb. Dlhodobo nezamestnané boli najmä osoby vo vekovej skupine 25 až 34 rokov a osoby s nižším stupňom kvalifikácie. Ku koncu 1. štvrťroku roku 2007 Štatistický úrad Slovenskej republiky registroval 365 363 živnostníkov. Ich počet sa medziročne zvýšil o 5 %. Najvyšší počet živnostníkov registrovaných ku koncu 1. štvrťroka 2007 bol v odvetví obchodu, priemyselnej výroby, v stavebníctve, nehnuteľnostiach a v prenájme. Priemerná mesačná nominálna mzda zamestnanca v hospodárstve v Slovenskej republike podľa údajov Štatistického úradu Slovenskej republiky dosiahla v 1. štvrťroku 2007 úroveň 18 511 korún. V porovnaní s rovnakým obdobím minulého roku sa zvýšila o 7,1 %. Priemerná mesačná reálna mzda zamestnanca v národnom hospodárstve medziročne vzrástla o 4,2 %. V 1. štvrťroku roku 2006 to bolo o 2,7 %. Jej dynamiku ovplyvnila najmä nižšia úroveň priemernej inflácie. Pripomeniem, že všetky tieto čísla vychádzajú zo štatistiky alebo boli použité čísla Štatistického úradu Slovenskej republiky, Štatistická správa o základných vývojových tendenciách v hospodárstve Slovenskej republiky v 1. štvrťroku 2007, Štatistický úrad Slovenskej republiky výsledky výberového zisťovania pracovných síl za 1. štvrťrok roku 2007. Pokiaľ ide o oblasť podpory samozamestnávateľov malých a stredných podnikateľov, je potrebné uviesť, že v rámci implementácie projektov zameraných na podporu vytvárania nových pracovných miest samovzdelávaním, rezort práce, sociálnych vecí a rodiny prispieva na vytváranie nových pracovných miest u mikro a malých zamestnávateľov do 20 zamestnancov formou nenávratných paušálnych príspevkov v rámci aktívnych opatrení na trhu práce zo zdrojov štátneho rozpočtu a Európskeho sociálneho fondu. Podpora vytvárania nových pracovných miest u mikro a malých zamestnávateľov, ktorí zamestnávajú do 20 zamestnancov, je zabezpečená v Operačnom programe Zamestnanosť a sociálna inklúzia prostredníctvom prioritnej osi 1 a prostredníctvom systémového integrovaného projektu s Ministerstvom hospodárstva Slovenskej republiky. Výzvy prostredníctvom Ústredia práce, sociálnych vecí a rodiny formou paušálnych príspevkov v rámci zákona o službách zamestnanosti budú implementované podľa finančných možností Ústredia práce, sociálnych vecí a rodiny. V rámci podpory je sústredená pozornosť na regióny s najvyššou mierou nezamestnanosti na dlhodobo nezamestnané osoby, najmä znevýhodnené osoby a marginalizované skupiny, s cieľom zvýšenia zamestnanosti a riešenia problémov sociálnej exklúzie a chudoby. Okrem priamych príspevkov na mzdy na novovytvorené pracovné miesto a príspevkov na vzdelávanie je podporované poskytovanie poradenstva pri zakladaní vlastnej firmy v príprave a realizácii na úspešné fungovanie firmy. Priaznivejší legislatívny rámec podpory rozvoja samostatnej zárobkovej činnosti je navrhnutý tiež v návrhu novely zákona o službách zamestnanosti, ktorá je v legislatívnom procese, a to pre uchádzačov o zamestnanie, ktorí splnia podmienky ustanovené týmto zákonom a osobitne pre uchádzačov o zamestnanie, ktorí sú občanmi so zdravotným postihnutím. Významný v tejto oblasti je združený projekt Ministerstva práce, sociálnych vecí a rodiny a Ministerstva hospodárstva Slovenskej republiky na podporu rozvoja malých a stredných podnikateľov, ktorý bude financovaný v rámci operačného programu v pôsobnosti ministerstva práce, sociálnych vecí a rodiny a operačného programu v pôsobnosti ministerstva hospodárstva. Na zabezpečenie realizácie tohto projektu bola podpísaná medzi obidvomi ministrami, a to teda ministrom hospodárstva a ministerkou práce, sociálnych vecí a rodiny dohoda o spoločnom postupe pri realizácii a financovaní tohto projektu, kde pôjde o súbeh dvoch zdrojov, jednak na podporu investícií prostredníctvom ministerstva hospodárstva a na druhej strane prostredníctvom ministerstva práce práve na vytvorené pracovné miesto, na vzdelávanie zamestnancov a sčasti na mzdy a odvody z miezd. V tejto súvislosti pripomeniem, že zo strany ministerstva hospodárstva podpora na jeden projekt môže byť až vo výške 200 000 eur na nákup investícií, čo určite nie je nezaujímavé. Mám pripravenú aj tabuľku, výbor podpory samozamestnania, vytvárania pracovných miest a ďalších aktívnych opatrení na trhu práce, ktorú mám pred sebou, ale myslím si, že to by bolo skutočne veľmi zdĺhavé čítanie, a preto ho radšej odovzdám pani poslankyni osobne. Dovolím si ešte spomenúť oblasť pracovných vzťahov, ktorá sa svojím spôsobom nepriamo, ale predsa len sa dotýka zamestnanosti. Myslím si, že zásadným krokom práve v oblasti pracovných vzťahov bola novela Zákonníka práce, ktorú Národná rada schválila v júni 2007. Novela prinavrátila Zákonníku práce jeho pôvodnú filozofiu a významným spôsobom posilnila sociálnu ochranu zamestnancov. Súčasná vláda presadzuje v pracovnom práve vyváženie potreby pružnosti pre zamestnávateľov a zabezpečenie ochrany pre zamestnancov. Rešpektuje požiadavku určitej flexibility pracovnej sily, avšak pri zvýšení ochrany zamestnancov v pracovnom procese s cieľom dosiahnuť rovnováhu medzi právami zamestnancov a potrebami zamestnávateľov. (Hluk v sále.) Vláda v roku 2006 podpísala dve kolektívne zmluvy vyššieho stupňa, ktoré pre zamestnancov ...